LEI-3404 Leiðbeiningar og reglur við gerð útboðslýsinga fyrir verkframkvæmdir

Útgáfa 24.2

Verkkaupi vekur athygli á kærufrestum 1. mgr. 106. gr. laga um opinber innkaup. Þar kemur fram að beina skuli kæru til nefndarinnar innan 20 daga frá því að kærandi vissi eða mátti vita um þá ákvörðun, athöfn eða athafnaleysi sem hann telur brjóta gegn réttindum sínum. Kröfu um óvirkni samnings er þó heimilt að bera undir nefndina innan 30 daga frá framangreindu tímamarki en slík krafa verður ekki höfð uppi þegar meira en 6 mánuðir eru liðnir frá gerð samnings. Við nánari ákvörðun frestsins gilda eftirfarandi reglur:

- 1. Þegar kærð er ákvörðun um val tilboðs eða aðrar ákvarðanir skv. 1. og 2. mgr. 85. gr. laga um opinber innkaup skal miða upphaf frests við birtingu þeirra tilkynninga sem þar greinir, enda hafi þær að geyma tilskildar upplýsingar.
- 2. Þegar höfð er uppi krafa um óvirkni samnings sem gerður hefur verið án undanfarandi útboðsauglýsingar skal miða upphaf frets við eftirfarandi birtingu tilkynningar um gerð samningsins í Stjórnartíðindum Evrópusambandsins, enda komi þar fram rökstuðningur ákvörðunar kaupanda um að auglýsa ekki innkaup.

##### 1.16 Trúnaður

Verkkaupa er samkvæmt 1. mgr. 17. gr. laga um opinber innkaup óheimilt að láta af hendi viðkvæmar upplýsingar sem fyrirtæki hefur lagt fram sem trúnaðarupplýsingar. Þar undir geta fallið upplýsingar um rekstur, sértækar tæknilausir, einingaverð o.fl. Bjóðendur eru beðnir um að merkja sérstaklega þær upplýsingar/gögn sem þeir afhenda og telja að skuli fara með sem trúnaðarupplýsingar . Vakin er athygli á því að verkkaupi ber sem opinber aðili skyldur til að veita upplýsingar samkvæmt upplýsingarlögum nr. 140/2012 og kann verkkaupa á grundvelli laganna að vera skylt að afhenda upplýsingar óháð trúnaðarmerkingu bjóðanda. Þá segir í 3. mgr. 17. gr. laga um opinber innkaup að trúnaðarskylda kaupanda eigi ekki við ef önnur ákvæði laganna mæla fyrir um skyldu til afhendingar upplýsinga. Sem dæmi um skyldur af þessu tagi er skylda til að veita kærunefnd útboðsmála upplýsingar og skylda til að upplýsa þátttakendur og bjóðendur um tiltekin atriði.

##### 1.17 Reglur um persónuvernd

Verkkaupi fylgir lögum nr. 90/2018 um persónuvernd og vinnslu persónuupplýsinga varðandi öll gögn frá bjóðendum sem kunna að innihalda persónuupplýsingar. Vakin er athygli bjóðenda að á heimasíðu verkkaupa má nálgast persónuverndaryfirlýsingu stofnunarinnar.

##### 1.18 Verksamningur

Fyrir undirritun samnings þarf að ganga frá ýmsum formsatriðum varðandi verkið. Fyrir undirritun samnings skal verktaki leggja fram verktryggingu vegna verksins, ábyrgðartryggingu verktaka, verkáætlun og áætlun um greiðsluflæði til samþykktar. Verkáætlun skal innihalda tímasetningar og samhengi verkþátta og skal áætlun um greiðsluflæði taka mið af henni. Einnig skal hann leggja fram skrá yfir vélar og tæki sem hann hyggst nota til verksins og lista yfir helstu verkstjórnendur. Hann skal einnig leggja fram upplýsingar um hvaða hluta samnings hann hyggst láta undirverktaka framkvæma og staðfestingu undirverktaka á þátttöku þeirra í verkinu. Sé verktaki þegar í öðrum framkvæmdum á vegum Vegagerðarinnar, skal hann gera grein fyrir þeim framkvæmdum í verkáætlun sinni og útskýra hvernig hann hyggst standast tímaáætlun þessarar framkvæmdar og samþykktar tímaáætlanir í öðrum framkvæmdum. Útlista skal hvernig hann hyggst nota

Útboðslýsingar 28/50